**PODUZETNICI HRVATSKE U 2021. GODINI UDVOSTRUČILI NETO DOBIT**

**U ODNOSU NA PRETHODNU GODINU**

Poduzetnici Hrvatske, obveznici poreza na dobit, njih 144.259 (bez financijskih institucija), u 2021. godini imali su 964.742 zaposlena (prema satima rada). Ostvareni su ukupni prihodi u iznosu od 885,7 milijardi kuna i ukupni rashodi u iznosu od 831,9 milijardi kuna. U odnosu na 2020. godinu, ukupni prihodi veći su za 20,8%, a ukupni rashodi za 17,9%. Na stranim tržištima, svoje proizvode i usluge plasiralo je 22.462 poduzetnika (15,6%), s time da je od ukupnih prihoda, 189,1 milijarda kuna ostvarena prodajom robe na inozemnom tržištu, što je povećanje izvoza od 35,8% u usporedbi s 2020. godinom. U istom razdoblju kupljeno je robe u vrijednosti od 159,7 milijardi kuna te je trgovinski suficit iznosio 29,4 milijarde kuna. Dobit razdoblja, u iznosu od 61,9 milijardi kuna, ostvarilo je 94.288 poduzetnika (65,4%), dok je gubitak razdoblja od 17,1 milijardu kuna iskazao 49.971 poduzetnik (34,6%). U odnosu na 2020. godinu, poduzetnici su ostvarili 36,2% veću dobit razdoblja, uz smanjenje gubitka razdoblja za 29%. To je rezultiralo ostvarenjem konsolidiranog financijskog rezultata – neto dobiti od 44,8 milijardi kuna, što je dva puta više u odnosu na 2020. godinu (21,4 milijarde kuna).

U novu dugotrajnu imovinu u 2021. godini investiralo je 13.767 poduzetnika (9,5%), i to 29,9 milijardi kuna, što je povećanje od 19,1% u odnosu na prethodno poslovno razdoblje. Prosječna mjesečna obračunata neto plaća zaposlenih kod poduzetnika u 2021. godini iznosila je 6.350 kuna, što je 6,1% više u odnosu na 2020. godinu (5.985 kuna).

Prema navedenim podacima, vidljiv je znatan rast gospodarskih aktivnosti u 2021. godini u odnosu na 2020.

**Tablica 1. Financijski rezultati poslovanja 144.259 poduzetnika RH u 2021. i usporedba s 2020. godinom**

*(iznosi u tisućama kuna, plaće u kunama)*

|  |  |  |  |
| --- | --- | --- | --- |
| **Opis** | **2020.** | **2021.** | **Indeks 2021./2020.** |
| Broj zaposlenih | 932.575 | 964.742 | 103,4 |
| Ukupni prihodi | 732.977.224 | 885.743.632 | 120,8 |
| Ukupni rashodi | 705.755.333 | 831.907.290 | 117,9 |
| Dobit prije oporezivanja | 51.978.459 | 71.045.927 | 136,7 |
| Gubitak prije oporezivanja | 24.756.568 | 17.209.585 | 69,5 |
| Porez na dobit | 5.835.087 | 9.001.020 | 154,3 |
| Dobit razdoblja | 45.446.968 | 61.917.668 | 136,2 |
| Gubitak razdoblja | 24.060.163 | 17.082.346 | 71,0 |
| **Konsolidirani financijski rezultat (dobit ili gubitak razdoblja)** | **21.386.805** | **44.835.322** | **209,6** |
| Izvoz | 139.201.856 | 189.094.684 | 135,8 |
| Uvoz | 125.642.862 | 159.700.480 | 127,1 |
| Trgovinski saldo (izvoz minus uvoz) | 13.558.994 | 29.394.204 | 216,8 |
| Bruto investicije samo u novu dugotrajnu imovinu | 25.112.050 | 29.901.022 | 119,1 |
| Prosječne mjesečne neto plaće po zaposlenom | 5.985 | 6.350 | 106,1 |

*Izvor podataka: Financijska agencija, Registar godišnjih financijskih izvještaja*

I dalje je najviše poduzetnika u trgovini (28.507), koji su ostvarili i najveće ukupne prihode (296,1 milijardu kuna), dok je kod poduzetnika u prerađivačkoj industriji najviše zaposlenih (236.151), 1,2% više nego 2020. godine. Najveću neto dobit u 2021. godini iskazali su poduzetnici u trgovini, u iznosu od 11,5 milijardi kuna, što je povećanje od 49,8% u odnosu na 2020. godinu.

Promatrano po veličini poduzetnika, najviše je mikro poduzetnika, njih 129.620 (udio 89,9%), malih je 12.678 (udio 8,8%), srednjih 1.589 (udio 1,1%), a velikih 372 (udio 0,3%). Sve četiri skupine poduzetnika iskazale su neto dobit u 2021. godini, koja je kod mikro poduzetnika iznosila 6,6 milijardi kuna, kod malih poduzetnika 11,3 milijarde kuna, srednje veliki poduzetnici ostvarili su 10,3 milijarde kuna, a veliki poduzetnici 16,7 milijardi kuna.

Promatrano po županijama, i dalje dominiraju poduzetnici sa sjedištem u županiji Grad Zagreb u kojoj sjedište ima njih 47.956, što je 33,2% od ukupnog broja poduzetnika. Ukupni prihodi najviše su rasli na razini Vukovarsko-srijemske (57,2%), a neto dobit na razini Zadarske županije (gotovo 15 puta više u odnosu na 2020.). Broj zaposlenih najviše je rastao u Istarskoj (5,6%) i Karlovačkoj županiji (5,6%). Najveće prihode u 2021. godini ostvarilo je veliko društvo u mješovitom vlasništvu, INA d.d., u iznosu od 22,3 milijarde kuna, kao i najveću dobit razdoblja, u iznosu od 1,3 milijarde kuna.